Oslo domprosti

**Oslo domprosti** er et tjenestedistrikt i Oslo bispedømme i Den norske kirke, som omfatter hovedsakelig menighetene i tidligere Kristiania, dvs. indre by med tillegg av Bygdøy i Oslo.

## Historikk

Siden 1647 var sognepresten i Christiania også prost i Bragernes prosti. Han ble alt i eldre tid kalt stiftsprost, og skulle som sådan vikariere for biskopen i hans fravær. Ved kgl.res. av 18. desember 1739 ble Bragernes prosti delt slik at Eiker, Kongsberg, Modum, Sandsvær og Sigdal ble skilt ut som et eget Kongsberg prosti. Ved kgl.res. av 4. mai 1819 ble det bestemt at de prostier som stiftsprostene skulle bestyre heretter skulle innskrenkes til stiftsstedene og menigheter forent med disse:
 Christiania stiftsprosti besto følgelig av menighetene i Aker og Christiania.

Aker ble delt i to menigheter i 1861, og ble i sin helhet tillagt det nye Asker prosti. Etter innlemmelsen av Aker i Oslo i 1947, ble de to menighetene i Aker på nytt innlemmet i Oslo domprosti.

Etter oppsplitting i 1972 bestod prostiet av Domkirken, Trefoldighet, Frogner, Uranienborg, Fagerborg, Gamle Aker, Markus, Sagene, Torshov, Sofienberg, Paulus, Jakob, Grønland, Kampen, Vålerengen, Gamlebyen og Lilleborg prestegjeld, samt Oslo kretsfengsel, Krohgstøtten sykehus, Tøyen småkirkemenighet og Iladalen småkirkemenighet.

Etter nyinndeling i 1984 bestod prostiet av Domkirken, Trefoldighet, Frogner, Uranienborg, Fagerborg, Gamle Aker, Markus, Grønland, Kampen og Vålerengen/Gamlebyen prestegjeld samt Oslo kretsfengsel, Kroghstøtten sykehus og Iladalen småkirkemenighet. Ved kgl.res. av 19. mai 1922, ble prostiets navn endret fra Kristiania stiftsprosti til Oslo domprosti.

En rekke sogn i Domprostiet ble slått sammen i 2012, og Markus kirke ble vedtatt fristilt. Sognelisten nedenfor gjenspeiler disse endringene.

## Sogn i Oslo domprosti
* Bygdøy (Bygdøy kirke)
* Fagerborg (Fagerborg kirke)
* Frogner (Frogner kirke)
* Gamlebyen og Grønland (Grønland kirke; tidligere også Gamlebyen kirke)
* Kampen (Kampen kirke)
* Sentrum og St. Hanshaugen (Gamle Aker kirke, Lovisenberg kirke, Oslo domkirke, Trefoldighetskirken; tidligere også Markus kirke)
* Uranienborg (Uranienborg kirke)
* Vålerenga (Vålerenga kirke)

## Historisk sognestruktur
Tidligere var prostiene inndelt i prestegjeld over sognenivå. I Oslo (tidligere Kristiania) har det eksistert en rekke sogn som siden er blitt nedlagt og slått sammen med andre. Her er en liste over tidligere sogn og prestegjeld i Oslo Domprosti.

* Oslo Domkirke prestegjeld
** Oslo domkirkes menighet (1624- )
** Trefoldighet menighet (1858- )
** Jacob menighet (1874–1984)
** Johannes menighet (1874–1929)
** Piperviken småkirkemenighet (1911–1959)
** Vaterland småkirkemenighet (1899–1959)
* Frogner menighet
** Frogner (Opprettet 1897)
** Bygdøy
* Uranienborg menighet
** Uranienborg (Opprettet 1880)
* Fagerborg menighet
** Fagerborg
* Markus menighet
** Markus
* Gamle Aker menighet 
** Gamle Aker (Opprettet 1861)
* Grønland menighet 
** Grønland (Opprettet 1861)
* Kampen menighet
** Kampen (Opprettet 1880)
* Vålerengen menighet
** Vålerengen
** Gamlebyen

## Referanser


## Eksterne lenker
* Prostiliste hos Oslo bispedømmeråd
* Prestegjeld og sogn i Oslo